Пјаница
Мило Јововић 

Пјаница је, дјецо драга!
Најгорији друг:
Њему нема ниђе мјеста
У поштени круг.

Јере пјанство води собом
Сваких мȃна рој;
Пјаница ће заметнути
Сред тишине бој.

Пјанац не зна за поштење,
Не хаје за част –
Од памети и свијести
Јер изгуби власт.

Пјанац човјек упропасти
И сам живот свој,
Са леношћу он презире
Раденички зној.

Једном р'јечи: зло је пјанство
И најгора страст,
Јер се шњиме – како рекох –
Уништава част.

А од части и поштења,
Што ј' љепше на св'јет?
Без тога је људски живот
Увенути цв'јет.

Зато дјецо моја драга,
Чувајте се тог:
Ак' желите да вас љубе
И људи и Бог.

Бар (Црна Гора),  Мило Јововић, „Голуб“, број 4., у Сомбору,  15. фебруара 1895., стр. 58.
Јововићеве пјесме 1895.